তৃণমূলের গোষ্ঠী সংঘর্ষে চলল গুলি, গুলিবিদ্ধ বুথ সভাপতি

বাঁকুড়া : তৃণমূলের গোষ্ঠী সংঘর্ষে (TMC Group Clash) চলল গুলি, গুলিবিদ্ধ তৃণমূলের বুথ সভাপতি। শাসক দলের গোষ্ঠী সংঘর্ষে গুলি চলল বাঁকুড়ার (Bankura) সোনামুখী থানার চকাই গ্রামে। গুলিতে জখম হয়েছেন তৃণমূলের বুথ সভাপতি নাসিম শেখ। গুলি লাগে তাঁর পেটে। আহত অবস্থায় তাঁকে বাঁকুড়া সম্মিলনী মেডিক্যাল কলেজে (Bankura Sammilani Medical College) নিয়ে যাওয়া হয়েছে।

স্থানীয় সূত্রে খবর, বাঁকুড়ার সোনামুখী ব্লকের পিয়ারবেড়া গ্রাম পঞ্চায়েতের চকাই গ্রামে একটি পাকা নর্দমা করা নিয়ে বিবাদ বাধে তৃণমূলের দুটি গোষ্ঠীর মধ্যে।। তা নিয়ে শনিবার দুই গোষ্ঠীর কর্মীদের মধ্যে দ্বন্দে সকাল থেকেই উত্তেজনা ছড়িয়ে পড়ে গ্রামে। বিকালের দিকে আচমকাই দুই গোষ্ঠীর কর্মীদের মধ্যে কার্যত সংঘর্ষ বেধে যায়। এই সময়ই তৃণমূলের সেকেন্দার খান নামের এক কর্মী বন্দুক বার করে গুলি ছুঁড়তে শুরু করে বলে অভিযোগ। অভিযোগ মোট ২ রাউন্ড গুলি চালানো হয়। এরমধ্যে একটি গুলি লাগে তৃনমূলের চকাই গ্রামের বুথ সভাপতি নাসিম শেখের পেটে। আহত অবস্থায় তাঁকে উদ্ধার করে স্থানীয়রা প্রথমে তাঁকে সোনামুখী ব্লক প্রাথমিক স্বাস্থ্যকেন্দ্রে নিয়ে যায়। পরে সেখান থেকে গুলিবিদ্ধ বুথ সভাপতিকে বাঁকুড়া সম্মিলনী মেডিক্যাল কলেজে স্থানান্তরিত করা হয়।

আরও পড়ুন:তাপপ্রবাহের সতর্কতা, চড়বে পারদ, তাপমাত্রা কত ঘরে যাবে দেখে নিন

গুলি চালানোর পরেই অভিযুক্ত সেকেন্দর খানের উপর নাসিম শেখের দলবল চড়াও হয় বলে অভিযোগ । সেকেন্দারকে বেধড়ক মারধর করা হয় । আহত সেকেন্দরকেও উদ্ধার করে নিয়ে যাওয়া হয়েছে বাঁকুড়া সম্মিলনী মেডিক্যাল কলেজে । সেকেন্দার খানের পরিবারের দাবী সেকেন্দার কোনো গুলি চালায়নি। ঘটনাস্থল থেকে সোনামুখী থানার পুলিশ খালি কার্তুজ ও একটি আগ্নেয়াস্ত্র উদ্ধার করেছে। এই ঘটনা নিয়ে শাসক দল তৃণমূল কংগ্রেসকে তীব্র কটাক্ষ করেছেন সোনামুখী বিধানসভার বিজেপি বিধায়ক দিবাকর ঘরামী। সাংবাদিকদের মুখোমুখি হয়ে তিনি বলেন , মুখ্যমন্ত্রীর অনুপ্রেরণায় গোটা রাজ্য জুড়েই এসব হচ্ছে আজকে সোনামুখীর ঘটনা আবারও প্রমাণ করলো ।

অন্য খবর দেখুন